SAPPE พุ่งกระฉูด! มั่นใจรายได้ปีนี้โต 15% โบรกฯชูเป้า 39.50 บ.
SAPPE พุ่งกระฉูด! มั่นใจรายได้ปีนี้โต 15% โบรกฯชูเป้า 39.50 บ. ล่าสุด ณ เวลา 10.39น. ราคาอยู่ที่ 34.75บาท บวก 1.75บาท หรือ 5.30% สูงสุดที่ 35.50บาท ต่ำสุดที่ 33.50บาท มูลค่าซื้อขายที่ 184.37ล้านบาท
25 ต.ค. 2559

ผู้สื่อข่าวรายงานว่า ราคาหุ้นบริษัท เซ็ปเป้ จำกัด (มหาชน) หรือ SAPPE ณ เวลา 10.39น. ราคาอยู่ที่ 34.75บาท บวก 1.75บาท หรือ 5.30% สูงสุดที่ 35.50บาท ต่ำสุดที่ 33.50บาท มูลค่าซื้อขายที่ 184.37ล้านบาท ขณะที่ดัชนีตลาดหุ้นไทยโดยรวมบวก 0.13%
นายเมธี จารุมณีโรจน์ ประธานเจ้าหน้าที่ขายและการตลาด บริษัท เซ็ปเป้ จำกัด (มหาชน) หรือ SAPPE เปิดเผยว่า บริษัทมั่นใจรายได้ปีนี้เติบโตได้ราว 15% จากปีก่อนที่ 2,556.12 ล้านบาท เนื่องจากตลาดส่งออกยังคงเติบโตต่อเนื่อง โดยเฉพาะตลาดจีนและอินโดนีเซียที่เริ่มมีการกระจายสินค้าได้มากขึ้น ขณะที่ตลาดในประเทศ แม้ว่าจะยังคงมีการแข่งขันสูง แต่ SAPPE ก็มีการทำตลาดอย่างต่อเนื่อง และเตรียมออกผลิตภัณฑ์ใหม่ เพื่อกระตุ้นยอดขาย โดยปัจจุบันบริษัทมีสัดส่วนรายได้จากตลาดส่งออกอยู่ที่ 65% และตลาดในประเทศที่ 35%
สำหรับผลประกอบการในช่วงครึ่งปีหลังน่าจะใกล้เคียงกับครึ่งปีแรกที่มีรายได้ 1,441.61  ล้านบาทและมีกำไรสุทธิที่ 219.70 ล้านบาท จากการที่ยังมีการบริหารต้นทุนให้มีประสิทธิภาพ ด้วยการย้ายกำลังการผลิตจากโรงงานบางชันไปยังโรงงานแห่งใหม่ที่รังสิตคลอง 13 ช่วยให้ค่าใช้จ่ายในการบริหารจัดการลดลง และสายการผลิตใหม่ยังช่วยสนับสนุนขีดความสามารถในการทำกำไรต่อหน่วยให้ดีขึ้น เนื่องจากเครื่องจักรที่นำเข้ามาติดตั้งได้เลือกใช้เทคโนโลยีการผลิตทันสมัย
ทั้งนี้ บริษัทเชื่อว่าจะรักษาอัตรากำไรสุทธิปีนี้ไว้ที่ 15.24% ใกล้เคียงครึ่งปีแรก ขณะที่อัตรากำไรขั้นต้นจะรักษาไว้ใกล้เคียงครึ่งปีแรกที่ 44.73% เช่นเดียวกัน
 
บล.เคจีไอ (ประเทศไทย) แนะนำซื้อ SAPPE ราคาเป้าหมาย 39.5 บาท/หุ้นโดยให้ราคาเป้าหมายที่ 39.50 บาท (อิงจาก P/E ที่ 24x คิดเป็น PEG ที่ 0.9x) เท่ากับ P/E ระยะยาว เหตุผลที่ชอบ SAPPE ได้แก่ 1.) การฟื้นตัวของธุรกิจ ซึ่งมาจากจีนและอินโดนีเซียเป็นหลัก 2.) การตั้ง JV ในจีนเพื่อเพิ่มเอเย่นต์ และสร้างการเติบโตในปีหน้า 3.) ROE &gt;22% และ 4.) มีฐานะเงินสดสุทธิ ซึ่งจะช่วยสร้างโอกาสในการทำดีล M&amp;A ในอนาคต คาดว่ากำไรจะโต 26% CAGR ในอีก 3 ปีข้างหน้าจากรายได้ที่เพิ่มขึ้นของกิจการในต่างประเทศ ในขณะที่คาดว่า All CoCo จะช่วยสร้างกำไรให้บริษัท 3% ในปี 61
 
 